Gasgrid Finland

Gasgrid Finland on siirtoverkkoyhtiö. Suomen valtion omistama Gasgrid vastaa Suomen kaasuverkosta, samaan tapaan kuin Fingrid vastaa sähkön siirrosta. Tulevaisuudessa Gasgridin verkostossa on tarkoitus kuljettaa myös vetyä. Energiavirasto valvoo Gasgridin siirtohinnoittelun kohtuullisuutta.
Gasgrid-konsernin emoyhtiö on Gasgrid Finland Oy, jolla on kaksi tytäryhtiötä, Gasgrid Vetyverkot Oy ja Floating LNG Terminal Finland Oy.
Historia.
Taustaa.
Yli 40 vuoden ajan Suomi sai maakaasua ainoastaan Venäjältä ja Suomen maakaasumarkkinoista vastasi yksinoikeudella Gasum. 2010-luvulla alettiin rakentaa Inkoosta Viron Paldiskiin kulkevaa Balticconnector-kaasuputkea. Uusi maakaasumarkkinalaki ja laki maakaasunsiirtoverkonhaltijan eriyttämisestä astuivat voimaan alkuvuonna 2018. Uudistuksen myötä maakaasuverkko oli erotettava kaasun tuotannosta ja myynnistä ja Gasum piti jakaa kahdeksi yhtiöksi. Gasum jatkaisi toimintaansa kaupallisena yhtiönä, kun taas siirtoverkkoyhtiö Gasgrid toimisi valtiovarainministeriön alaisuudessa. 
2020–.
Gasgrid aloitti toimintansa 1. tammikuuta 2020 jas sen toimitusjohtajaksi valittiin Olli Sipilä. Samaan aikaan Suomen kaasumarkkinat avattiin kilpailulle, kun Inkoosta Paldiskiin kulkeva 77 kilometriä pitkä Balticconnector-kaasuputki otettiin käyttöön. Putkessa kuljetetaan sekä nesteytettyä maakaasua (LNG) että biokaasua. Kolmannes Suomen maakaasusta tuli Baltian suunnasta ja markkinoilla toimi yli kymmenen kaasun myyjää.
Joulukuussa 2021 astui voimaan laki energian alkuperätakuista. Gasgrid Finland vastuutettiin kaasun ja vedyn alkuperätakuurekisterin ylläpitämisestä, joka otettiin käyttöön seuraavan vuoden huhtikuussa. Alkuperätakuu annetaan sähköisellä asiakirjalla, josta loppukäyttäjä näkee, että tietty osuus energiasta on tuotettu uusiutuvasti.
Venäjän hyökättyä Ukrainaan vuonna 2022 Gasgrid alkoi selvitellä mahdollisuuksia irtautua venäläisestä kaasusta terminaalilaivan avulla, joka vuokrattaisiin yhdessä Viron kanssa. Kun Gazprom Export ilmoitti Gasumille keskeyttävänsä kaasutoimitukset, Gasgrid Finland Oy allekirjoitti yhdysvaltalaisen Excelerate Energyn kanssa kymmenen vuoden vuokrasopimuksen LNG-terminaalilaiva Exemplarista. Venäjän kaasuntuonnin loputtua kaasua saatiin Balticconnector-putken kautta Baltiasta. Gasgrid perusti Floating LNG Terminal Finland -tytäryhtiön vastaamaan Gasgridin vuokraaman terminaalilaiva Exemplarin ja terminaalitoimintojen kokonaisturvallisuudesta. Samana vuonna se perusti toisenkin tytäryhtiön. Gasgrid Vetyverkot -yhtiö kehittää kansallista vetyverkkoa ja kansainvälistä vedyn siirtoinfrastruktuuria ja vetymarkkinaa. Lokakuussa Gasgrid ja virolainen kaasuverkonhaltija Elering huomasivat Balticconnector-meriputkessa tavallisuudesta poikkeavaa paineen laskua ja alkoivat epäillä putken vuotamista. Vuoto pysäytettiin sulkemalla putken venttiilit kummassakin maassa. Vaikka vuoto keskeytti kaasuntulon Baltiasta, terminaalialuksen avulla Suomen kaasujärjestelmä pysyi vakaana. Putken rikkoi todennäköisesti kiinalainen alus, joka oli raahannut perässään ankkuria.
Helmikuussa 2024 Gasgridistä tuli Association of Issuing Bodies (AIB) -organisaation Gas Scheme -ryhmän jäsen. Tämän myötä Gasgrid saattaa myöntää kansallisten alkuperätakuiden lisäksi myös eurooppalaisia EECS-alkuperätakuita. Balticconnector-putki otettiin käyttöön huhtikuussa. Eleringin mukaan korjaustyöt valmistuivat poikkeuksellisen nopeasti.
Organisaatio.
Gasgrid-konserniin kuuluu emoyhtiö Gasgrid Finland Oy ja sen tytäryhtiöt Gasgrid Vetyverkot Oy ja Floating LNG Terminal Finland Oy. Konsernilla on yli sata työntekijää ja sen toimipisteet sijaitsevat Espoossa, Imatralla, Inkoossa, Kouvolassa ja Mäntsälässä.
Toiminta.
Gasgrid Finland Oy hallinnoi konsernin omistamia kaasuputkia ja hinnoittelee kaasun siirron. Kaasun myynnistä vastaavat Gasum ja sen kanssa kilpailevat kaasuyhtiöt, kuten esimerkiksi Suomen Kaasuenergia ja virolainen Elenger. Vuonna 2020 Suomen markkinoilla toimi yli kymmenen kaasun myyjää. Gasgridin siirtohinnoittelun kohtuullisuutta valvoo Energiavirasto. 
Gasgrid Finland ylläpitää kaasun ja vedyn alkuperätakuurekisteriä. Alkuperätakuu annetaan sähköisellä asiakirjalla, josta loppukäyttäjä näkee, että tietty osuus energiasta on tuotettu uusiutuvasti. Kansallisten alkuperätakuiden lisäksi Gasgrid myöntää myös eurooppalaisia EECS-alkuperätakuita.
Yhteistyökumppanit.
Gasgrid on EU:n jäsenmaiden kaasun siirtoverkonhaltijoiden yhteistyöelimen ENTSOG:n jäsen. 
Gasgrid on Association of Issuing Bodies (AIB) -organisaation Gas Scheme -ryhmän jäsen.
Gasgrid on myös Energiateollisuus ry:n jäsen.